03/02/2021 | Administración LocalMunicipal
A Coruña
Deportes
Acordo da Xunta de Goberno Local do Concello da Coruña, de 27 de xaneiro de 2021, polo que se crea o Consello Municipal de Deportes e se aproban a súas normas de funcionamento.

Acordo da Xunta de Goberno Local do Concello da Coruña, de 27 de xaneiro de 2021, polo que se crea o Consello Municipal de Deportes e se aproban a súas normas de funcionamento. EXPOSICIÓN DE MOTIVOS O Concello da Coruña ten como finalidade fomentar a maior participación posible da cidadanía na vida política, social, económica, cultural e deportiva, xa sexa por si mesma ou por medio de representantes. O dereito á participación está recollido na Constitución Española de 1.978. A cidadanía debe poder comunicarlle directamente aos seus gobernantes cales son as súas necesidades e inquedanzas. Só de esta forma se conseguirá satisfacer as necesidades xerais. É imprescindible que as persoas poidan formar parte do proceso de toma de decisións. No caso concreto dos municipios, o dereito de participación faise mais factible por tratarse dunha administración cunha relación mais próxima á cidadanía. Por ese motivo, a Lei 54/2003, do 16 de decembro, de modernización do goberno local, modificou a Lei 7/1985, do 2 de abril, reguladora das bases do réxime local introducindo diferentes artigos relativos á participación. Os coruñeses e coruñesas deben poder participar da xestión municipal, de tal forma que poidan axudar a construír o futuro da súa cidade. Para isto, a participación debe ser transversal e poder afectar ao maior número posible de políticas públicas levadas a cabo polo Goberno municipal. Neste sentido pronúnciase o artigo 2 do Regulamento Orgánico Municipal (ROM). O dereito á participación pódese facer efectivo a través de varios mecanismos. Un deles é a creación de consellos de participación cidadá de carácter sectorial ligados a servizos ou actividades concretas. A principal ferramenta utilizada polo Concello da Coruña para lograr a participación da cidadanía nas decisións políticas do municipio foi a aprobación dun Regulamento Orgánico de Participación Cidadá, aprobado polo Pleno o 2 de novembro de 2004 (BOP do 13.12.2004). Este regulamento ten por obxectivo establecer os procedementos e órganos que fagan efectiva a participación dos veciños e veciñas da Coruña na vida pública local. En base a ese regulamento, ao longo do tempo, o Concello da Coruña creou diferentes órganos de participación da cidadanía. Preténdese agora avanzar mais aló, coa posta en marcha de este tipo de órganos, mediante a creación dun Consello Municipal do Deporte da cidade da Coruña que lle dará voz ás persoas que se encontran dentro do tecido deportivo da cidade. O Consello Municipal do Deporte (CMD) crease como un órgano colexiado de participación cidadá sectorial no ámbito deportivo e con carácter consultivo. Está concibido como un espazo para asesorar, informar, debater, estudar, propoñer e traballar en rede, e ten como obxectivo achegarlles as políticas deportivas municipais ás entidades deportivas da cidade, colectivos, veciñanza, nais e pais, institucións e demais persoas ou organismos que se vexan afectadas dalgunha forma polas políticas públicas deportivas. O Consello Municipal do Deporte da Coruña é un órgano de participación do tecido deportivo coruñés que pretende servir de espazo de encontro, relación e consenso sectorial. Canaliza a implicación de todos os seus membros e coñece as súas demandas e intereses, co fin de lograr a universalización do dereito da cidadanía ao exercicio físico, ao movemento e ao deporte, sen atrancos nin discriminación de ningún tipo. TÍTULO PRELIMINAR Artigo 1. Obxecto das normas Estas normas teñen por obxecto regular a creación, composición e funcionamento do Consello Municipal do Deporte da cidade da Coruña. O Consello créase ao amparo do establecido no artigo 3 do Regulamento de Participación Cidadá do Concello da Coruña, aprobado polo Pleno o día 2 de novembro de 2004 (BOP da Coruña do 13.12.2004). TÍTULO PRIMEIRO.- O CONSELLO MUNICIPAL DO DEPORTE Artigo 2. Natureza xurídica O Consello Municipal do Deporte é un órgano consultivo, sen personalidade xurídica propia, colexiado, de participación cidadá sectorial no ámbito do deporte. O CMD permite a participación do tecido deportivo da cidade da Coruña nas políticas públicas municipais que se adopten polo Concello da Coruña en materia deportiva mediante a emisión de ditames ou informes. Artigo 3. Obxectivos e finalidades do Consello Municipal do Deporte O Consello Municipal do Deporte serve de cauce de participación das persoas e entidades que teñen algún tipo de interese na vida deportiva da cidade da Coruña, xa sexa na pública ou na privada. Canaliza as propostas e inquedanzas en materia deportiva e achégallas ao Concello da Coruña a través da concellaría con competencia nesta materia. O Consello asesora ao Goberno municipal en materia deportiva sempre e cando se lle solicite expresamente a elaboración dun ditame sobre algunha materia en concreto. Así por exemplo, pódese someter á súa opinión a organización de actividades deportivas, competicións, eventos deportivas de interese para a cidade da Coruña, etc. Deste xeito, o Consello contribúe a trasladar a opinión da sociedade deportiva da cidade co fin de mellorar a xestión deportiva, xerar debates e coñecemento sobre o deporte na cidade, promover a cultura física entre todas as capas da poboación, con especial atención ao deporte base e da terceira idade, sen esquecer a dimensión de elite e de proxección nacional e internacional da cidade da Coruña e fomentar a calidade de vida e a saúde da cidadanía. O CMD canaliza a coordinación entre clubs con intereses comúns e debate e aconsella, cando así se lle solicita pola concellaría con competencias en materia deportiva, sobre a sinatura de convenios de colaboración entre o Concello e outras administracións e organismos públicos e privados. A través das opinións e suxestións das persoas que o compoñen, axuda a orientar a xestión da concellaría competente cara a satisfacción das persoas usuarias. Ademais, fomenta a participación cidadá no ámbito deportivo mediante a promoción do asociacionismo deportivo e o bo uso das instalación deportivas. O CMD, na súa organización e funcionamento, atende sempre aos seguintes valores: a. A igualdade entre mulleres e homes e a aplicación do axeitado tratamento de xénero. b. A defensa da transparencia, información e bo goberno das entidades deportivas. c. A aposta por un deporte educativo, sen violencia, sustentable, saudable, seguro, inclusivo e respectuoso co medio ambiente. d. O compromiso de impulsar a transformación dixital do sistema deportivo de ámbito local. O CMD terá como finalidades: a) Elaborar ditames sobre aqueles asuntos que sexan sometidos á súa consideración. b) Promover a participación cidadá a través das entidades deportivas, canalizando as demandas do sector. Os seus ditames teñen carácter consultivo e, polo tanto, non serán vinculantes para a corporación municipal. c) Asesorar e expor, cando así se lle solicite pola concellaría con competencias en materia deportiva, sobre programas e actuacións no ámbito do deporte: construción e renovación das instalacións deportivas municipais, concesión de axudas económicas e bolsas para deportistas, celebración e consolidación de eventos deportivos, diálogo sobre a descentralización da oferta deportiva para conseguir a cohesión dos barrios a través dela e fomento do uso do espazo público para a práctica da actividade física e o deporte. d) Colaborar coa concellaría con competencias en materia deportiva, cando así se lle solicite, na elaboración e posterior actualización do Plan estratéxico do deporte coruñés. e) Analizar, debater e valorar as iniciativas que sometan á súa consideración. f) Expor propostas propias do seu ámbito de actuación para sometelas á consideración da concellaría con competencias en materia deportiva. g) Realizar as consultas que considere oportunas relativas á actividade deportiva da cidade, así como someter ao Pleno do CMD aquelas consultas que lle solicite expresamente a concellaría con competencias en materia deportiva. h) Reflexionar sobre a creación de atractivos turísticos relacionados co deporte. i) As demais finalidades que lle encomende o Concello da Coruña e que teñan que ver coa natureza xurídica do propio Consello. Artigo 4. Composición do Consello Municipal do Deporte O Consello Municipal do Deporte está composto por: Presidencia: está presidido pola persoa titular da Alcaldía da cidade da Coruña, que poderá delegar as súas funcións. Vicepresidencia primeira: a persoa titular da concellaría con competencias en materia deportiva no Concello da Coruña. Vicepresidencia segunda: estará formada por unha persoa de recoñecido prestixio no ámbito deportivo da cidade da Coruña. Esta persoa será nomeada directamente pola Presidencia. Vogais: - O director ou directora da área do Concello da Coruña que teña asignadas as competencias en materia deportiva. - Unha concelleira ou concelleiro en representación de cada un dos grupos municipais presentes no Pleno do Concello. - Unha persoa representante da Universidade da Coruña. - Unha persoa representante da Deputación da Coruña. - Unha persoa representante da Xunta de Galicia. - Unha persoa representante da Autoridade Portuaria. - Unha persoa representante da Delegación de Costas en Galicia. - Unha persoa representante da Fundación EMALCSA. - Unha persoa representante de cada un dos clubs deportivos da cidade da Coruña que estean debidamente inscritos no Rexistro Municipal de Asociacións Coruñesas (REMAC). - Unha persoa representante de cada unha das Sociedades Anónimas Deportivas da cidade da Coruña. - Dúas persoas representantes da Unión de Federacións Deportivas Galegas. - Unha persoa representante de cada unha das entidades sociais e/ou de carácter asistencial da cidade da Coruña que teñan por obxecto primordial a práctica continuada de unha ou varias modalidades deportivas dentro dos seus programas habituais de terapia, fomento da vida saudable, inclusión, normalización social e igualdade. - Unha persoa representante da Federación de ANPAS da cidade da Coruña. - Unha persoa representante de Colexio Oficial de Licenciados en Educación Física de Galicia. - As demais persoas que decida convidar a persoa titular da Alcaldía para que formen parte do Consello Municipal do Deporte. O Consello contará ademais con unha Secretaría. As persoas que forman parte do CMD, no exercicio das súas funcións, actuarán con plena autonomía e independencia. As entidades, clubs, asociacións e organizacións presentes no CMD designarán as persoas que as representen, así como as persoas que deban suplilas en caso de ausencia, vacante, enfermidade ou por outra causa xustificada. As asistencias ao Consello Municipal do Deporte, así como a calquera dos seus órganos, no darán dereito a percibir ningún tipo de retribución ou dieta e farase con carácter totalmente altruísta. Artigo 5. Constitución do Consello Para constituír o CMD, a persoa titular da Alcaldía enviaralle unha invitación a cada unha das persoas e entidades que poden formar parte do mesmo co fin de que comuniquen, se así o consideran oportuno, que persoa terá a condición de vogal durante o período de vixencia do CMD, así como a súa suplente. A Secretaría do CMD comprobará que as persoas compren cos requisitos necesarios para ostentar a condición de vogal, e daralle traslado á Comisión Permanente e, se non houber, á Presidencia. Logo de recibir todas as aceptacións para formar parte do CMD, a Secretaría elaborará unha listaxe coas persoas que forman parte do dito Consello, tanto as titulares como as suplentes. Dentro do prazo de dous meses desde que entren en vigor estas normas específicas de funcionamento do CMD publicadas no Boletín Oficial da Provincia da Coruña, realizarase a sesión plenaria constitutiva do consello. Artigo 6. Duración do Consello Municipal do Deporte O Consello Municipal do Deporte terá a mesma duración que a Corporación Municipal. As persoas que forman parte do CMD cesarán o mesmo día que se constitúa unha nova Corporación. Polo tanto, o período máximo de duración do Consello será de catro anos, salvo no primeiro ano de creación que durará o tempo que reste ata que se renove a Corporación. Artigo 7. Órganos de funcionamento do Consello Municipal do Deporte Para o seu funcionamento, o CMD estará formado polos seguintes órganos: a) Presidencia b) Vicepresidencias c) Pleno d) Comisión Permanente e) Comisións ou grupos de traballo f) Secretaría g) TÍTULO 2. A PRESIDENCIA E AS VICEPRESIDENCIAS Artigo 8. A Presidencia do Consello Municipal do Deporte A Presidencia correspóndelle á persoa titular da Alcaldía da cidade da Coruña. A Presidencia poderase delegar as súas funcións. A Presidencia, asistida pola Secretaría, dirixe o CMD e asume a súa representación. Correspóndelle á Presidencia convocar as sesións, fixar a orde do día e presidir as sesións do Pleno e da Comisión Permanente. Tamén lle corresponde á Presidencia: a. Dirimir os debates co voto de calidade. b. Exercer como portavoz do CMD e a súa representación. c. Visar as actas e comunicar os acordos ou ditames. d. Realizar as xestións e tarefas necesarias para o bo desenvolvemento e funcionamento do Consello. e. Resolver, logo de oír á Comisión Permanente, as dúbidas que se suscitaren sobre a aplicación das presentes normas específicas de funcionamento do Consello. f. Garantir a participación cidadá. g. Promover a coordinación entre o CMD e o Goberno Municipal e os órganos de xestión do Concello, co obxectivo de intercambiar información e, se se estimar necesario, propor medidas de actuación conxuntas. h. Velar por que se cumpran os obxectivos propios do Consello e de que se adecúen as súas actuacións á normativa vixente. i. Por proposta do Pleno ou da Comisión Permanente, convidar a participar as persoas titulares de outras concellarías, ao persoal técnico, as institucións ou entidades expertas nun tema concreto que foren obxecto de estudo ou cuxa opinión se quixer consultar. j. Solicitar a información e documentación complementaria necesaria sobre os asuntos tratados na orde do día, así como a asistencias técnica municipal ou de carácter externo que considere necesaria e oportuna para garantir o bo funcionamento do Consello. k. Desempeñar cantas funcións foren inherentes á súa condición de presidenta ou presidente. Artigo 9. As Vicepresidencias O Consello Municipal de Deportes terá dúas Vicepresidencias. A Vicepresidencia primeira estará ocupada pola persoa que sexa titular da concellaría que teña asignadas as competencias en materia deportiva no Concello da Coruña. A Vicepresidencia segunda será nomeada directamente pola persoa titular da Alcaldía da cidade da Coruña e deberá estar ocupada por unha persoa vinculada co mundo do Deporte e con amplo prestixio e recoñecemento nesta cidade. O nomeamento e a destitución da Vicepresidencia segunda, ao longo da vixencia do CMD, deberá ser debidamente motivado. As Vicepresidencias encargaranse de colaborar coa Presidencia no desenvolvemento da funcións que ten asignadas. A Vicepresidencia segunda, ademais, servirá de canle de comunicación entre a comunidade deportiva coruñesa e o Concello da Coruña. TÍTULO 3. O PLENO Artigo 10. Composición O Pleno é o órgano máximo do Consello Municipal do Deporte. Integran o Pleno do CMD: 1. A persoa titular da Presidencia.2. As dúas Vicepresidencias.3. A Secretaría.4. As e os vogais sinalados no artigo 4.4 Incentivarase que haxa unha representación paritaria de homes e mulleres no Pleno do CMD. Convidadas pola Presidencia, ou solicitadas por maioría do Pleno ou da Comisión Permanente, poderá participar nas sesións con voz pero sen voto, persoal técnico municipal ou persoas asesoras, tanto da Área de Deportes como de calquera outra área sempre cando se considerara oportuno para os temas que se van tratar nas sesións do Pleno. Poderá asistir ao Pleno calquera outra persoa ou entidade que sexa invitada pola persoa titular da Alcaldía cando o estime conveniente por tratarse de persoas ou entidades con coñecemento ou recoñecido prestixio sobre unha materia que vaia ser obxecto de debate e análise. Estas persoas terán voz pero non voto. Artigo 11. Funcións No Pleno debateranse os problemas, proxectos, e demais cuestións de interese para o desenvolvemento da xestión deportiva municipal, que lle sexan sometidos a consulta por parte da concellaría con competencias en materia deportiva. Supón, polo tanto, unha canle de achega de propostas e suxestións que recollerá a Comisión Permanente do Consello Municipal de Deportes para a súa análise de viabilidade e presentación á concellaría con competencias en materia deportiva dentro do Concello da Coruña. Correspóndelle ao Pleno as funcións seguintes: a) Informar e asesorar á concellaría con competencias en materia deportiva en relación aos temas da súa competencia, xa sexa de oficio ou a petición da Alcaldía ou da propia concellaría. b) Expor á Corporación Municipal a realización de programas, campañas e actividades deportivas de interese municipal. c) Elixir ás persoas que forman parte da Comisión permanente. d) Calquera outra función que lle sexa asignada polo Concello da Coruña en materia consultiva ou de participación e que teña que ver co ámbito deportivo. Artigo 12. Clases de sesións a) Ordinarias: polo menos unha vez ao ano. No primeiro Pleno de constitución do CMD establecerase o mes no que quedará marcada no calendario a sesión ordinaria anual. b) Extraordinarias: serán convocadas pola Presidencia, xa sexa a iniciativa propia ou porque lle sexa solicitado pola Comisión Permanente. Artigo 13. Orde do día e convocatoria das sesións A convocatoria das sesións ordinarias ou extraordinarias coa correspondente orde do día, e xunto coa documentación correspondente relativa aos asuntos que se van tratar, deberá comunicárselle ás persoas integrantes do Pleno cunha antelación mínima de quince (15) días hábiles, agás que se trate de sesións extraordinarias que se comunicarán cunha antelación de cando menos 48 horas. As convocatorias cursaranse preferentemente mediante correo electrónico ou outro medio electrónico aos enderezos que cada persoa membro do Pleno declarase como indicados para recibir comunicacións. No caso de que non fose posible, cursarase conforme á normativa en vigor sobre procedemento administrativo. A documentación correspondente a cada sesión deberá achegarse xunto coa orde do día, e poderá estar dispoñible na páxina en liña municipal, debendo estar garantido o acceso aos membros do Consello e a súa seguridade. As e os vogais do CMD poderán remitirlle á Secretaría propostas de asuntos para que sexan incluídos na orde do día, que os enviará á Presidencia para que dea a súa conformidade. A Comisión Permanente tamén poderá propoñer asuntos para incluír na orde do día. Non se aceptarán asuntos para incluír na orde do día se non se presentan con unha antelación mínima de 5 días hábiles á data en que deba celebrarse o Pleno. Artigo 14. Quórum Entenderase validamente constituído o Pleno cando estean presentes, en primeira convocatoria, a maioría absoluta dos integrantes. No caso de que non se alcance ese quórum, entenderase validamente constituído en segunda convocatoria, media hora despois, coas persoas asistentes. En todo caso, para que estea validamente constituído, e para os efectos de teren lugar as sesións, as deliberacións e adoptárense os acordos, requirirase a presenza da Presidencia, da Vicepresidencia primeira e da Secretaría. Artigo 15. Asuntos non incluídos na orde do día Con carácter previo ao tratamento dos asuntos da sesión, a Presidencia por iniciativa propia ou por petición de calquera das persoas vogais poderá someter a votación que se inclúa na orde do día calquera outro asunto de carácter urxente. A súa inclusión decidirase por maioría absoluta das persoas presentes do Pleno que teñan voto. Artigo 16. Desenvolvemento do debate No desenvolvemento das sesións procurarase crear as condicións para que poidan estar presentes todos os puntos de vista e existir condicións para expresárense todas as opinións e propostas. O obxectivo non será sempre lograr o consenso pero si deberán buscarse amplos acordos, expresións e propostas elaboradas de forma colectiva que inclúan, se as houber, as diversas opinións. Artigo 17. Procedemento do voto O voto será persoal e non delegable, e exercerase pola persoa vogal titular ou pola súa suplente, se a tivera. O voto será público e poderá ser favorable, contrario ou abstención. Os acordos ou propostas expresados mediante o voto adoptaranse por maioría simple das persoas presentes con dereito a voto. Caso de que o resultado da votación sexa empate, farase unha nova votación. Se persiste o empate decidirá o sentido do voto da Presidencia. Artigo 18. Actas A Secretaría redactará acta de cada sesión na que se especificarán as persoas asistentes, os principais aspectos das deliberacións e os acordos adoptados. O borrador da acta da sesión remitiráselles ás e aos vogais do Consello, se fose posible, no prazo de 20 días seguintes a que tivese lugar. As actas aprobaranse na seguinte sesión. Con todo, a Secretaría poderá emitir unha certificación sobre acordos específicos que se adoptaron, sen prexuízo da ulterior aprobación da acta. As actas definitivas serán públicas, publicarase na páxina en liña da concellaría con competencias en materia deportiva e estarán a disposición de quen as requira. Artigo 19. Dereitos e deberes das persoas integrantes do Pleno As persoas integrantes do Pleno terán os seguintes dereitos: - Realizar propostas para que sexan incluídas na orde do día. - Participar nos debates das sesións, facer propostas e formular rogos e preguntas. - Exercer o seu dereito ao voto e formular, no seu caso, voto particular expresando os seus motivos. - Formar parte de calquera dos grupos de traballo que constitúa a Comisión. - Solicitar, a través da Secretaría técnica, certificacións de acordos das sesións dos órganos do Consello. - Desenvolver cantas outras funcións sexan inherentes á súa condición de integrante do Consello. As ditas persoas terán, ademais, os seguintes deberes: - Cumprir as normas de funcionamento do CMD e os acordos adoptados polos seus órganos de goberno. - Non ter conductas ou realizar actividades ou manifestacións contrarias aos principios e obxectivos do CMD. - Manter unha relación continuada coas asociacións ou entidades ás que representan sobre os temas que se vaian tratar ou que se trataron no CMD. - Asistir, a través do seus representantes, con regularidade ás reunións que teñan lugar e procurar evitar a sucesión de persoas substitutas, xustificando a falta de asistencia previamente. - Comunicar calquera cambio nos datos e dirección de contacto. - Absterse cando os asuntos que se traten afecten a intereses particulares da entidade. - Gardar a confidencialidade precisa cando a natureza do asunto o requira. TÍTULO 4. A COMISIÓN PERMANENTE E OS GRUPOS DE TRABALLO CAPÍTULO I. A COMISIÓN PERMANENTE Artigo 20. Composición A Comisión Permanente é o órgano encargado da xestión ordinaria do CMD e de asumir a súa dirección cando o Pleno non estea reunido. Estará integrada por: 1. A Presidencia 2. As dúas Vicepresidencias.3. A Secretaría do CMD, con voz pero sen voto.4. A persoa titular da dirección de área que teña atribuídas as competencias en materia deportiva no Concello da Coruña.5. Ata un máximo de dez vogais que serán elixidos polo Pleno do propio Consello por proposta de calquera dos seus vogais. Polo menos seis vogais deberán ter a condición de representantes dos diferentes clubs deportivos da cidade da Coruña, sendo imprescindible que cada unha das persoas elixidas represente unha disciplina deportiva distinta. A Presidencia poderá convidar a asistir ás sesións da Comisión Permanente a: - Persoal técnico do Servizo Municipal de Deportes ou de outro servizo cando a materia a tratar sexa competencia da súa área. - Persoal eventual que preste servizos no Concello da Coruña, no exercicio das súas funcións de asesoramento especial. Artigo 21. Funcións A Comisión Permanente é o órgano colexiado encargado de velar polo bo funcionamento do CMD. As súas funcións principais son: a) Presentarlle ao Pleno para que sexan aprobados a proposta de programa e o calendario anual de actividades e a memoria de actividade ou o resumo das súas actas ao final de cada exercicio. b) Solicitar a inclusión de puntos a tratar na orde do día de cada sesión plenaria do CMD. c) Propoñer a realización de grupos de traballo. d) Informar ao Pleno dos acordos adoptados pola Comisión permanente ou polos grupos de traballo. e) Realizar a comunicación bidireccional entre o Pleno e os grupos de traballo. f) Solicitar a convocatoria de sesións plenarias extraordinarias. g) Emitir os informes que lle solicite o Pleno do CMD e propoñerlle a este cantas medidas e resolucións estime convenientes. h) Estudar e tramitar con carácter excepcional todas aquelas cuestións que, pola súa urxencia, non poidan esperar ao seguinte Pleno, no que se deberá dar conta do actuado. i) Comunicarlle á concellaría con competencias en materia deportiva dentro do Concello da Coruña as demandas, suxestións, reclamacións e demais asuntos que sexan presentados por entidades ou persoas do ámbito deportivo. j) Todas aquelas funcións que lle atribúa o Pleno do CMD ou que non estean expresamente atribuídas a outro órgano do Consello. Artigo 22. Funcionamento A Comisión Permanente convocarase pola Presidencia, que será quen determine a orde do día dos asuntos que se deben tratar nela. A Comisión Permanente quedará validamente constituída cando concorra a Presidencia, ou a persoa na que delegue, e a Secretaría e cando menos a metade dos seus integrantes en primeira convocatoria. En segunda convocatoria, media hora despois, entenderase validamente constituída coas persoas asistentes. A Presidencia, por iniciativa propia ou a proposta dalgúns dos seus membros, poderán convidar a participar nas xuntanzas outras persoas ou entidades relacionadas co tema que se vai tratar na Comisión. As sesións da Comisión Permanente serán: a) Ordinarias: tres veces no ano. b) Extraordinarias: cando así o decida a Presidencia, por iniciativa propia ou a solicitude da metade dos seus integrantes. As convocatorias para as sesións ordinarias realizaranse cunha antelación de dez (10) días hábiles. As sesións extraordinarias convocaranse con dous (2) días hábiles de antelación. Os acordos adoptaranse por maioría simple, aínda que se procurará o consenso. En caso de empate decidirá o sentido do voto da Presidencia. CAPÍTULO 2. AS COMISIÓNS ESPECÍFICAS OU GRUPOS DE TRABALLO Artigo 23. Comisións específicas ou grupos de traballo As comisións específicas ou grupos de traballo son órganos do CMD para estudar e traballar sobre asuntos concretos, que teñen como función elaborar informes e propostas e realizar aquelas actividades que se consideren convenientes para os fins asignados en materia deportiva. Serán constituídos pola Comisión Permanente entre asuntos que xurdan das deliberacións do Pleno ou da propia Comisión. Tamén se poderán crear comisións específicas ou grupos de traballo por petición expresa da Presidencia. As comisións específicas ou grupos de traballo estarán integradas por vogais do CMD. De entre eses vogais designarase unha Presidencia e unha secretaría. Cando a Comisión Permanente o considere necesario formarán parte dela tamén a Presidencia e a Secretaría do CMD. O número de persoa que deben formar parte dun grupo de traballo non poderá ser inferior a cinco nin superior a dez, incluídas as persoas que exercen de Presidencia e Secretaría. En todas as comisións específicas ou grupos de traballo poderá participar unha persoa funcionaria do Concello da Coruña que se nomee pola persoa titular da Alcaldía ou pola persoa titular da concellaría con competencias en materia deportiva. Tanto a persoa titular da concellaría con competencias en materia deportiva como quen sexa titular da dirección da mesma área, poderán asistir aos grupos de traballo que así o desexen, tendo voz e voto nos ditos grupos. Para a constitución dun grupo de traballo deberá asistir a maioría absoluta das persoas que forman parte do mesmo en primeira convocatoria. De non alcanzar ese quórum, a sesión quedará aprazada. En todo caso, deberán asistir as persoas nomeadas como Presidencia e Secretaría. Os acordos que deba adoptar cada comisión específica ou grupo de traballo para a súa elevación posterior á Comisión permanente ou ao Pleno deben ser aprobados por maioría simple. En caso de empate na votación decidirá o sentido do voto da Presidencia. TÍTULO 5. A SECRETARÍA E OUTROS ÓRGANOS DE APOIO Artigo 24. A Secretaría A Secretaría do Consello Municipal do Deporte, así como dos diferentes órganos de funcionamento, exercerase por unha persoa funcionaria do Servizo Municipal de Deportes, con voz, pero sen voto. No caso da creación de comisións específicas ou grupos de traballo non será necesario que asista a Secretaría do CMD, salvo que así o decida expresamente a Presidencia do CMD. A persoa titular da Alcaldía da cidade da Coruña nomeará a persoa que deberá exercer esas funcións, así como a dúas persoas suplentes para o caso de ausencia ou enfermidade. Poderase nomear a unha persoa distinta para cada órgano de funcionamento do Consello. Correspóndelle á Secretaría: a) Cursar as convocatorias das sesións nos prazos establecidos, segundo a orde do día que determine a Presidencia. b) Preparar a documentación que sexa precisa para abordar os asuntos e contidos das xuntanzas convocadas. c) Levantar acta das xuntanzas e comunicar os ditames e peticións que se adopten. Artigo 25. Outros órganos de apoio ou asesoramento A Presidencia poderá nomear de entre as persoas funcionarias do Concello da Coruña outros órganos de apoio ou asesoramento, xurídico ou económico, que poderán formar parte dos diferentes órganos de funcionamento do Consello con voz pero sen voto, sempre e cando os temas que se vaian tratar en calquera deses órganos requiran dun asesoramento específico. DIPOSICIÓNS ADICIONAIS Primeira.- Unha vez coñecido o número real de persoas que forman parte do Consello Municipal do Deporte, e logo de cursar as oportunas invitacións, poderanse revisar as normas de funcionamento do dito órgano mediante decreto da persoa titular da Alcaldía co fin de adecualas á realidade da composición do CMD. Segunda.- No caso de que durante dous anos consecutivos non se consiga alcanzar un quórum suficiente para constituír o Pleno do Consello Municipal de Deportes, a persoa titular da Alcaldía da cidade da Coruña, previo informe da persoa titular da concellaría competente en materia deportiva, poderá suprimilo motivadamente. Terceira.- Naquilo que non se atope recollido nestas normas, o funcionamento do Consello Municipal do Deporte e dos seus órganos rexerase polo establecido nos artigos 15 e seguintes da Lei 40/2015, do 1 de outubro do Réxime Xurídico do Sector Público. DISPOSICIÓN FINAL Estas normas entrarán en vigor trala súa publicación no Boletín Oficial da Provincia, unha vez aprobadas pola Xunta de Goberno Local do Concello da Coruña Tamén se publicarán, para coñecemento xeral, no portal de transparencia do Concello da Coruña e na páxina en liña de Deportes. A Coruña, a 28 de xaneiro de 2021 A xefa do servizo de Deportes Lijuan Jose Atanasio Talpes Limaylla